Kaki Judi Bertaruh Siapa Akan Jadi James Bond Seterusnya, Henry Cavill Pilihan Utama
Zaman Daniel Craig sebagai James Bond telahpun berakhir, dan kini peminat mula berkira-kira tentang siapakah pelakon yang layak untuk membawa watak ikonik 007 itu. MGM bagaimanapun tidak tergesa-gesa untuk mengumumkan pelakon yang akan mengambil-alih watak James Bond dari Craig, dan pihak studio juga dilihat menjarakkan tempoh masa diantara No Time to Die dan filem baharu akan datang.  Baru-baru ini, terdapat spekulasi yang mengatakan bahawa pihak studio sedang mencari pelakon yang lebih muda untuk membawakan watak Bond, tetapi CBR memberikan berita yang cukup lucu. Menurut laman hiburan tersebut, bintang Man of Steel, Henry Cavill telah menjadi pilihan dikalangan kaki-kaki judi untuk memainkan watak ikonik ciptaan Ian Fleming. Bintang Superman itu berada diatas beberapa pelakon ternama seperti Regé-Jean Page (The Gray Man), Idris Elba (Thor: Love and Thunder), Tom Hardy (Venom: Let There Be Carnage), dan James Norton (Rogue Agent). Nampaknya ‘bookie’ bukan sahaja terlibat dalam perjudian sukan seperti bola sepak, malah mereka juga membuat pertaruhan mengenai pelakon Bond seterusnya.  Yang menariknya, melihat pada senarai pelakon, ia adalah nama-nama yang dikaitkan dengan watak James Bond. Mungkin, ‘bookie’ mempunyai ‘orang dalam’ yang membocorkan senarai pendek pelakon untuk watak Bond. Apapun pertaruhan kaki-kaki judi ini, kita nantikan sahaja pengumuman rasmi dari MGM. 